《正月二十日出城》
宋代·张九成

春风驱我出，骑马到江头。
出门日已暮，独游无献酬。
江山多景物，春色满汀洲。
隔岸花绕屋，斜阳明戍楼。
人家渐成聚，炊烟天际浮。
日落雾亦起，群山定在不。
江柳故撩人，萦帽不肯休。
风流乃如此，一笑忘百忧。
随行亦有酒，无地可迟留。
聊写我心耳，长歌思悠悠。

作者简介：（1092—1159）杭州钱塘人，字子韶，号横浦居士，又号无垢居士。少游京师，从学于杨时。高宗绍兴二年进士第一。历著作郎及礼部、刑部侍郎等职。因与秦桧不和，被谪南安军十四年。桧死，起知温州。研思经学，多有训解。卒谥文忠。有《横浦集》、《孟子传》。